Al-Hajji Najibu Kivumbi munnamawulire omukuukuutivu, ayogerwako okutandika mu Yuganda pulogulaamu y'okunoonyereza, oluvannyuma n'egenda nga esaasaanira emikutu emirala, mu kusoosootola ebifa emitala w'amayanja. Ng'omu ku mikwano gya munnamawulire era munnabyabufuzi Kazibwe Bashir Mbaziira bwe baali abakozi ku laadiyo emu, Kivumbi ayogerwako ng'omu ku bannamawulire abayivu, nga ne gye buli eno akyaweereza ku laadiyo y'Obusiraamu Voice of Africa, eyasookerawo ddala mu ggwanga eyo mu mwaka gwa nkumi bbiri mu gumu. Ng'oggyeeko okuweereza Abayisiraamu n'abantu bonna okutwaliza awamu, ono era amanyikiddwa ng'omu ku bantu abakyasinze okuyiwawo omubiri olw'okukuuma obuwangwa n'ennono za Buganda, era azze abeera ssentebe ku bukiiko obw'enjawulo, okugeza, akaalimu okulangirira Abaana n'Abazzukulu ba Nasuru Muwanga. Era yalondebwa okutuula mu nkiiko z'obwakabaka ez'enjawulo, okugeza, ye mukiise w'essaza ly'e Butambala okuva mu mwaka gwa nkumi bbiri mu kkumi na gumu. Al-Hajji Najibu y'omu ku bantu ab'amaanyi abakuumye obulamu baabwe nga bwa kyama nnyo, weewaawo nga bingi bizze bimuwandiikibwako. Ne bw'aba atuukiriddwa mu buntu, ono talina ky'akyogera ku bintu nga ennaku ze ez'obuzaale, weewaawo ng’ateeberezebwa okuzaalibwa eyo ku ntandikwa y'emyaka gya lukumi mu lwenda mu kinaana. Mu bulambulukufu, teri amanyi bifa ku baaluganda lwe, ekibiina ky'eby'obufuzi mw'agwa, n'ebirala ebigwa mu kkowa eryo. Wabula okwawukana ku bantu abasinga, ettutumu ly'omwami ono azze alizimba mu kuba omukkakkamu n'okuteekawo enkola ey'okukolaganira awamu, wadde nga tewabuzeewo kusoomoozebwa okw'enjawulo omuli n'okugezaako okutirimbulwa mu mwaka gwa nkumi bbiri mu kkumi n’ena bwe yagezaako okutemulwa ba mutamanyaŋŋamba. Wadde teyavaayo ku kyogerako mu lujjudde, ensonda zaategeeza nti kyava ku kuba nga ye yali omutwe omukulu mu kukuŋŋaanya ensimbi z'ekitongole ki Union of Muslim Councils for East, Central and Southern Africa nga kiyita mu laadiyo yaakyo Voice of Africa, okuzimba emizikiti mu bitundu by'eggwanga ebitali bimu.